གཡུ་ཐོག་པ་བླ་སྨན་དུ་བསྐོས་ཡོད་པ་ཡང་།རྒྱ་བོད་ཡིག་ཚང་ལས།བོད་རྒྱལ་པོའི་བླ་སྨན་ལ་བསྐོས་པ་དགུ་ནི།སྟོད་ན་བི་ཇི་རྡེ་འུག་པ་གསུམ།བར་ན་མི་ཉག་དང་བྲང་ཏི་གཡུ་ཐོག་གསུམ།སྨད་ན་གཉའ་དང་མཐའ་བཞི་སྟོང་གསུམ།ཞེས་བྱ་བའི་དྲང་སྲོང་གི་སྤྲུལ་པ།མཁས་བཙུན་ལྡན་པ་རིམ་པར་བྱུང་སྟེ།རྒྱལ་པོའི་ལུང་གིས།ང་ནི་ཀུན་གྱི་ལྷ་ཡིན་ལ།འདི་དག་ང་ཡི་རྗེ་ཡིན་པས།ཀུན་གྱི་ལྷ་རྗེ་མཚན་གསོལ་ལས།མཆོད་ཅིང་བཀུར་བའི་གནས་སུ་བསྟེན།གསུངས་པའི་དྲིལ་བསྒྲགས་སོ།།ཞེས་གསལ་བོར་གསུངས་པ་འདིས་ཀྱང་།དུས་རབས་བཅོ་ལྔ་པ་ཡན་ལ་གཡུ་ཐོག་པ་ཆེན་པོ་རྗེ་ཁྲི་སྲོང་གི་བླ་སྨན་ཡིན་པར་བཤད་པ་གསལ་པོ་ཤེས་ནུས་ལ།གོང་འཁོད།བྱུང་རབས་ལས་སོགས་རྒྱས་བཤད་ཟུར་དུ་གསལ་གསུངས་པ་ལ་དཔག་ན་སྔ་མོ་ནས་གཡུ་ཐོག་པ་ཆེན་པོ་སོགས་ཀྱི་རྣམ་ཐར་རྒྱས་པ་དུས་རབས་བཅོ་ལྔ་ཡན་ལ་ཡོད་པ་ཡང་ཤེས་ཐུབ།སྤྱིར་སྔར་གྱི་ཡིག་རྙིང་མང་པོ་འཕྲོ་བརླགས་སུ་ཕྱིན་ཡོད་པ་ཧ་ཅང་གསལ་བས།ཕྱིས་ཀྱི་ཡིག་ཚང་འགའ་རེའི་ནང་མ་འཁོད་པ་ཙམ་གྱི་མི་སྣ་དེ་དག་སྔར་མ་བྱོན་པའམ།མེད་པར་ཐག་བཅད་ན་ཅུང་ཐལ་ཆ་ཆེ་བའི་གཏམ་དུ་ཤེས་དགོས།